Avem nevoie de mulți luptători patrioți în Europa, a declarat premierul Viktor Orbán în mesajul său video, care a fost difuzat duminică la mitingul politic al partidului de dreapta spaniol Vox, la Madrid, informează MTI, relatează Rador Radio România.
"Ne confruntăm cu o mare bătălie comună, Bruxelles declanșează o migrație ilegală în masă asupra noastră, otrăvindu-ne copiii cu propagandă de gen, distrugând familiile tradiționale, și nu putem permite acest lucru", a spus premierul, care a amintit: La mijlocul lunii aprilie, la Conferința Națională a Conservatorismului (NatCon) de la Bruxelles, "au trimis poliţia peste noi, deoarece nu au vrut să ne audă vorbind despre valorile patriotice conservator-creștine, respectiv despre viitorul Europei noastre".
Viktor Orbán a subliniat: ne putem baza doar pe noi înșine dacă vrem să protejăm granițele Europei, dacă vrem să ne menținem familiile în siguranță și în pace, dacă vrem să încurajăm asumarea creşterii unui copil și dacă vrem ca provincia, provincia spaniolă, să aibă un viitor.
"Iar pentru asta avem nevoie de mulți luptători patrioţi în toată Europa", a spus oficialul ungar, adăugând că Santiago Abascal și partidul său, Vox, sunt luptători dedicați, mai ales când vine vorba de securitate, libertate, apărarea spaniolilor si a familiilor. "Vamos Santiago, vamos Vox, să facem din nou Europa grozavă!", cu aceste cuvinte şi-a încheiat mesajul premierul ungar.
Context
Vox și-a prezentat programul pentru alegerile pentru Parlamentul European din 9 iunie la mitingul politic de duminică. La eveniment, președintele argentinian, Javier Milei, și președintele Coaliției Naționale Franceze, Marine Le Pen, au luat cuvântul la faţa locului, în timp ce premierul italian, Giorgia Meloni, a ţinut un discurs printr-o conexiune video.